റ്റാണ്ടി ന്യൂട്ടൺ

**മെലാനി റ്റാണ്ടി ന്യൂട്ടൺ** (ജനനം: 6 നവംബർ 1972) ഒരു ബ്രിട്ടീഷ് നടിയാണ്. ബിലവ്ഡ് (1998), മിഷൻ: ഇംപോസിബിൾ 2 (2000), ക്രാഷ് (2004), ദി പർസ്യൂട്ട് ഓഫ് ഹാപ്പിനെസ് (2006),  ഡബ്ല്യു. (2008), 2012 (2009), സോളോ: എ സ്റ്റാർ വാർസ് സ്റ്റോറി (2018) എന്നീ ചിത്രങ്ങളിലെ കഥാപാത്രങ്ങളിലൂടെ ആണ് റ്റാണ്ടി ന്യൂട്ടൺ അറിയപ്പെടുന്നത്. ക്രാഷ് എന്ന ചിത്രത്തിലെ പ്രകടനത്തിന് അവർക്ക് മികച്ച നടിക്കുള്ള ബാഫ്റ്റ അവാർഡ് ലഭിച്ചു.     

2016 മുതൽ, ന്യൂട്ടൺ എച്ച്ബി‌ഒയുടെ വെസ്റ്റ്‌വേൾഡ് എന്ന സയൻസ് ഫിക്ഷൻ പരമ്പരയിൽ മാഡം മേവ് മില്ലേ എന്ന ആൻഡ്രോയിഡ് റോബോട്ടിനെ അവതരിപ്പിക്കുന്നു. ഈ കഥാപാത്രത്തെ അവതരിപ്പിച്ചതിന് റ്റാണ്ടി ന്യൂട്ടണ് മികച്ച സഹനടിക്കുള്ള പ്രൈംടൈം എമ്മി അവാർഡും, രണ്ട് ക്രിട്ടിക്സ് ചോയ്സ് അവാർഡുകളും ലഭിച്ചു, കൂടാതെ ഗോൾഡൻ ഗ്ലോബ് അവാർഡ്, സാറ്റേൺ അവാർഡ്, സ്‌ക്രീൻ ആക്ടേഴ്‌സ് ഗിൽഡ് അവാർഡ് നാമനിർദ്ദേശങ്ങൾ ലഭിക്കുകയും ചെയ്തു. 2017 ൽ  ബിബിസിയുടെ ലൈൻ ഓഫ് ഡ്യൂട്ടി എന്ന പരമ്പരയിൽ അവർ ഡിസിഐ റോസ് ഹണ്ട്ലി എന്ന കഥാപാത്രത്തെ അവതരിപ്പിച്ചു. ഇതിനു ന്യൂട്ടണ് മികച്ച നടിക്കുള്ള ബ്രിട്ടീഷ് അക്കാദമി ടെലിവിഷൻ അവാർഡിന് നാമനിർദ്ദേശം ലഭിച്ചു. 

ചലച്ചിത്രത്തിനും ജീവകാരുണ്യപ്രവർത്തനത്തിനുമുള്ള സേവനങ്ങൾക്കായി 2019 ൽ റ്റാണ്ടി ന്യൂട്ടണ് ഓഫീസർ ഓഫ് ദി ഓർഡർ ഓഫ് ദി ബ്രിട്ടീഷ് എമ്പയർ (ഒബിഇ) എന്ന പട്ടം ലഭിച്ചു.  

## ചെറുപ്പകാലം
സിംബാബ്‌വെ സ്വദേശിയായ നയാഷയുടെയും ഇംഗ്ലീഷ് ലബോറട്ടറി ടെക്നീഷ്യനും കലാകാരനുമായ നിക്ക് ന്യൂട്ടന്റെയും മകളായി ഇംഗ്ലണ്ടിലെ ലണ്ടനിലെ വെസ്റ്റ്മിൻസ്റ്ററിലാണ് ന്യൂട്ടൺ ജനിച്ചത്. ചില ജീവചരിത്രങ്ങളിൽ അവളുടെ ജന്മസ്ഥലം സാംബിയയാണെന്ന് തെറ്റായി റിപ്പോർട്ട് ചെയ്യപ്പെട്ടിട്ടുണ്ട്. എന്നാൽ താൻ ലണ്ടനിൽ ജനിച്ചതാണെന്ന് അഭിമുഖങ്ങളിൽ ന്യൂട്ടൺ സ്ഥിരീകരിച്ചിട്ടുണ്ട്. റ്റാണ്ടി എന്ന പേരിന് ആധാരമായ "തണ്ടിവെ" എന്ന വാക്കിന് ഡെബെലെ, സുലു, ഷോസ, സ്വാതി എന്നീ ഭാഷകളിൽ "പ്രിയപ്പെട്ട” എന്നാണ് അർഥം. 
 
കന്യാസ്ത്രീകൾ നടത്തുന്ന, വെള്ളക്കാർ മാത്രമുള്ള ഒരു സ്കൂളിൽ,  കറുത്തവർഗക്കാരിയായ, നിരീശ്വരവാദിയായ താൻ ഒരു അസ്വാഭാവികതയാണെന്ന് ഏകദേശം 5 വയസ്സുമുതൽ തനിക്കറിയാമായിരുന്നു എന്ന് ന്യൂട്ടൺ അവരുടെ കുട്ടിക്കാലത്തെക്കുറിച്ച് ഒരു ടെഡ് കോൺഫറൻസിൽ അഭിപ്രായപ്പെട്ടു. ലണ്ടനിലും കോൺ‌വാളിലെ പെൻസൻസിലുമായി വളർന്ന ന്യൂട്ടൺ, ട്രിംഗ് പാർക്ക് സ്‌കൂൾ ഫോർ പെർഫോമിംഗ് ആർട്‌സിൽ നിന്ന് നൃത്തം അഭ്യസിച്ചു. 992 നും 1995 നും ഇടയിൽ, ന്യൂട്ടൺ കേംബ്രിഡ്ജിലെ ഡൗണിംഗ് കോളേജിൽ ചേർന്ന് സാമൂഹിക നരവംശശാസ്ത്രം പഠിച്ചു.

## കരിയർ
ഫ്ലർട്ടിംഗ് (1991) എന്ന ചിത്രത്തിനുശേഷം ന്യൂട്ടൺ ബ്രാഡ് പിറ്റ്,  ടോം ക്രൂയ്‌സ് എന്നിവർ  അഭിനയിച്ച ചിത്രം ഇന്റർവ്യൂ വിത്ത് ദി വാമ്പയർ (1994) എന്ന സിനിമയിൽ വിശ്വസ്തനായ ഒരു വീട്ടു അടിമയായി അഭിനയിച്ചു. ടോണി മോറിസന്റെ ബിലവ്ഡ് എന്ന നോവലിനെ (1998) അടിസ്ഥാനമാക്കി നിർമിച്ച ജോനാഥൻ ഡെമ്മെയുടെ ബിലവ്ഡ് എന്ന ചലച്ചിത്രത്തിൽ അഭിനയിച്ചു. ഓപ്ര വിൻഫ്രി, ഡാനി ഗ്ലോവർ എന്നിവരും ചിത്രത്തിൽ അഭിനയിച്ചിട്ടുണ്ട്. മിഷൻ: ഇംപോസിബിൾ 2 എന്ന സിനിമയിൽ ന്യൂട്ടൺ വീണ്ടും ടോം ക്രൂയിസിനൊപ്പം അഭിനയിച്ചു. 

2003 നും 2005 നും ഇടയിൽ, ഇ.ആർ എന്ന അമേരിക്കൻ ടെലിവിഷൻ പരമ്പരയിൽ ജോൺ കാർട്ടറിന്റെ കാമുകിയായ മകെംബ "കെം" ലികാസു എന്ന കഥാപാത്രത്തെ ന്യൂട്ടൺ അവതരിപ്പിച്ചു. 2004 ൽ ദി ക്രോണിക്കിൾസ് ഓഫ് റിഡിക്, ക്രാഷ് എന്നീ ചിത്രങ്ങളിലും അവർ പ്രത്യക്ഷപ്പെട്ടു. ക്രാഷിലെ അഭിനയത്തിന് ന്യൂട്ടൺ 2006 ൽ മികച്ച സഹനടിക്കുള്ള ബാഫ്റ്റ അവാർഡ് നേടി. ദ പർസ്യൂട്ട് ഓഫ് ഹാപ്പിനെസ് എന്ന ചിത്രത്തിൽ ലിൻഡ ഗാർഡ്നർ എന്ന വേഷം അവർ കൈകാര്യം ചെയ്തു. 

2007 ൽ ന്യൂട്ടൺ എഡ്ഡി മർഫിയോടൊപ്പം നോർബിറ്റ് എന്ന കോമഡി ചിത്രത്തിൽ അഭിനയിച്ചു, തുടർന്ന് സൈമൺ പെഗിനൊപ്പം റൺ ഫാറ്റ്ബോയ് റൺ എന്ന കോമഡി ചിത്രത്തിലും അവർ അഭിനയിച്ചു. യുഎസ് പ്രസിഡന്റ് ജോർജ്ജ് ഡബ്ല്യു. ബുഷിന്റെ ജീവചരിത്രം അടിസ്ഥാനമാക്കി നിർമിച്ച ഡബ്ല്യു എന്ന ചിത്രത്തിൽ യുഎസ് സ്റ്റേറ്റ് സെക്രട്ടറി കോണ്ടലീസ റൈസിനെ ന്യൂട്ടൺ അവതരിപ്പിച്ചു. 2008 ഒക്ടോബർ 17 നാണ് ഈ ചിത്രം പുറത്തിറങ്ങിയത്.

2016 ൽ ന്യൂട്ടൺ എച്ച്ബി‌ഒ സയൻസ് ഫിക്ഷൻ നാടക പരമ്പരയായ വെസ്റ്റ്‌വേൾഡിൽ മേവ് മില്ലെ എന്ന കഥാപാത്രത്തെ അവതരിപ്പിക്കാൻ തുടങ്ങി, ഇതിന് മികച്ച സഹനടിക്കുള്ള പ്രൈംടൈം എമ്മി അവാർഡ് അവർ നേടി. 2017 ൽ ന്യൂട്ടൺ  ബിബിസി വൺ അവതരിപ്പിച്ച ബിൽ കോസ്ബി: ഫാൾ ഓഫ് എ അമേരിക്കൻ ഐക്കൺ എന്ന ഡോക്യുമെന്ററിയുടെ ആഖ്യാതാവായി. 2018 മെയ് മാസത്തിൽ പുറത്തിറങ്ങിയ സ്റ്റാർ വാർസ് ചിത്രമായ സോളോ: എ സ്റ്റാർ വാർസ് സ്റ്റോറിയിൽ ന്യൂട്ടൺ വാൽ എന്ന വേഷം അവതരിപ്പിച്ചു. .

## സ്വകാര്യ ജീവിതം
1998 ൽ ന്യൂട്ടൺ  ഇംഗ്ലീഷ് എഴുത്തുകാരനും, സംവിധായകനും, നിർമ്മാതാവുമായ ഓൾ പാർക്കറെ വിവാഹം കഴിച്ചു. അവർക്ക് മൂന്ന് മക്കളുണ്ട്: പെൺമക്കളായ റിപ്ലി (ജനനം 2000), നിക്കോ (ജനനം 2004), മകൻ ബുക്കർ ജോംബെ (ജനനം 2014).

## ഫിലിമോഗ്രാഫി
### ഫിലിം

### ടെലിവിഷൻ

## അവലംബം

## ബാഹ്യ കണ്ണികൾ

*    
*    
* Guidingweb.info- ലെ തണ്ടി ന്യൂട്ടൺ ഫോട്ടോ 
വർഗ്ഗം:ജീവിച്ചിരിക്കുന്നവർ
വർഗ്ഗം:ഇംഗ്ലീഷ് ചലച്ചിത്ര നടിമാർ
വർഗ്ഗം:1972-ൽ ജനിച്ചവർ